প্রদেশ কংগ্রেস নেতৃত্বের একাংশ যখন বারবার ‘একলা চলো’ নীতির পক্ষে সওয়াল করছেন, তখন বেসুরো গাইলেন প্রাক্তন প্রদেশ সভাপতি সোমেন মিত্র। দলকে রক্ষা করতে রাজ্যে বামেদের দিকে ‘হাত’ বাড়ানোর পক্ষেই মত প্রকাশ করলেন তিনি। জওহরলাল নেহরু’র ১২৫ তম জন্মবার্ষিকী উপলক্ষে একটি আলোচনাসভায় আগামী রবিবার যোগ দেওয়ার কথা রয়েছে রাষ্ট্রপতি প্রণব মুখোপাধ্যায়ের। সেই অনুষ্ঠানের আয়োজক হিসাবে সোমবার বিধান ভবনে সাংবাদিক বৈঠক করেন সোমেন। তিনি জানান, কংগ্রেসের রাজ্যে যা অবস্থা, তাতে ‘বোঝাপড়া’র প্রয়োজন রয়েছে। তিনি আরও বলেন, ‘‘বামেরা আমাদের সঙ্গে বিশ্বাসঘাতকতা করতে পারে। কিন্তু তৃণমূল আমাদের ধূলিসাৎ করে দেবে।’’ তিনি জানান, রাজ্যে ‘তৃণমূল বিরোধী ধর্মনিরপেক্ষ গণতান্ত্রিক’ জোটের কথা জানানো হয়েছে কংগ্রেস সভানেত্রী সনিয়া গাঁধীকেও। রাজনীতির কারবারিদের একাংশের মতে, ‘তৃণমূল বিরোধী’ ও ‘ধর্মনিরপেক্ষ’ এই দুটি শব্দের মধ্যেই লুকিয়ে রয়েছে বামেদের দিকে সোমেনের ঝুঁকে থাকার ইঙ্গিত। তাঁদের মতে, সরাসরি না বলে ইঙ্গিতেই বামেদের সঙ্গে জোটের কথা বলেছেন সোমেন। প্রসঙ্গত, গত শনিবার রাজ্যে এসেছিলেন প্রদেশ কংগ্রেসের কেন্দ্রীয় পর্যবেক্ষক সি পি জোশী। লিখিতভাবে বামেদের সঙ্গে জোটের কথা তাঁকে জানিয়েছিলেন ওই দিনের বৈঠকে উপস্থিত প্রদেশ কংগ্রেস নেতারা। ওই বৈঠকে হাজির ছিলেন না সোমেন।

 
 অসহিষ্ণুতার বিরোধিতায় বিক্ষোভ সমকামী এবং যৌনকর্মীদের। সোমবার ধর্মতলায়।— নিজস্ব চিত্র
নির্বাচনী মামলায় স্বচ্ছতা বিচারপতির
রাজ্য নির্বাচন কমিশনের অস্থায়ী কমিশনার হিসাবে আলাপন বন্দ্যোপাধ্যায়ের নিয়োগ সংক্রান্ত মামলায় স্বচ্ছতা বজায় রাখলেন বিচারপতি দীপঙ্কর দত্ত। সোমবার কলকাতা হাইকোর্টে ওই আবেদনের শুনানি ছিল। শুরুতেই বিচারপতি জানান, মামলাটি বিধাননগর পুরসভা সম্পর্কিত। ওই পুরসভার বর্তমান মেয়র সব্যসাচী দত্তের বিয়ের অনুষ্ঠানে তিনি উপস্থিত ছিলেন। এমনকী, তাঁর এক আত্মীয়ের মৃতদেহ বহনের জন্য মেয়রের দেওয়া শববাহী যান তিনি ব্যবহার করেছিলেন। তাই আবেদনকারী চাইলে মামলাটি তাঁর এজলাস থেকে সরিয়ে নিতে পারেন। কিন্তু আবেদনকারীর আইনজীবী সমরাদিত্য পাল জানিয়ে দেন, তাঁরা মামলা অন্যত্র সরাবেন না।
একবালপুরে ডেঙ্গিতে মৃত্যু
ডেঙ্গিতে শহরে আরও একজনের মৃত্যু হয়েছে। গত রবিবার একবালপুরের একটি বেসরকারি হাসপাতালে পারভিন শাহনওয়াজ (৫০) নামে ওই মহিলার মৃত্যু হয়। হাসপাতালের তরফে মৃত্যুর কারণ হিসাবে মাল্টিঅরগ্যান ফেলিওরের কথা বলা হয়েছে। পারভিনের পরিবারের দাবি, ডেঙ্গি সংক্রমণের জন্যই তাঁকে হাসপাতালে ভর্তি করানো হয়েছিল। রাজ্যের স্বাস্থ্য অধিকর্তা (পরিষেবা) বিশ্বরঞ্জন শতপথি জানিয়েছেন, তিনি এ বিষয়ে রিপোর্ট তলব করেছেন।
কলকাতায় ১৯টি থানার ওসি বদল
শহরের ১৯টি থানার ওসি বদল করা হল সোমবার। এর মধ্যে মুখ্যমন্ত্রীর বাড়ি যে থানা এলাকায় সেই কালীঘাটের ওসি-ও বদলি হয়েছেন। এই থানার ওসি মহাদেব চক্রবর্তীকে হেয়ারস্ট্রিট থানায় বদলি করা হয়েছে। হেয়ারস্ট্রিট থানার ওসি শান্তনু  সিংহ বিশ্বাস হচ্ছেন কালীঘাট থানার নতুন ওসি।